ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με τη συμμετοχή του κοινού στην κατάρτιση ορισμένων σχεδίων και προγραμμάτων που αφορούν το περιβάλλον και με την τροποποίηση, όσον αφορά τη συμμετοχή του κοινού και την πρόσβαση στη δικαιοσύνη, των οδηγιών 85/337/ΕΟΚ και 96/61/ΕΚ του Συμβουλίου

2000/0331 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με τη συμμετοχή του κοινού στην κατάρτιση ορισμένων σχεδίων και προγραμμάτων που αφορούν το περιβάλλον και με την τροποποίηση, όσον αφορά τη συμμετοχή του κοινού και την πρόσβαση στη δικαιοσύνη, των οδηγιών 85/337/ΕΟΚ και 96/61/ΕΚ του Συμβουλίου

1- ΙΣΤΟΡΙΚΟ

Ημερομηνία διαβίβασης της πρότασης στο ΕΚ και το Συμβούλιο (έγγραφο COM(2000) 839 τελικό - 2000/0331(COD)): // 18 Ιανουαρίου 2001

Ημερομηνία γνωμοδότησης της Οικονομικής και Κοινωνικής Επιτροπής : // 30 Μαΐου 2001

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: // 23 Οκτωβρίου 2001

Ημερομηνία διαβίβασης της τροποποιημένης πρότασης: // 12 Δεκεμβρίου 2001

Ημερομηνία που καθορίστηκε η Κοινή Θέση: // 25 Απριλίου 2002

2- ΣΚΟΠΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Σκοπός της πρότασης είναι να ενισχυθεί η συμμετοχή του κοινού στη λήψη αποφάσεων για περιβαλλοντικά θέματα και να εξασφαλιστεί ότι οι βασικές διαδικασίες είναι ενιαίες σε όλα τα κράτη μέλη και σε περιπτώσεις με διασυνοριακή διάσταση. Εάν εγκριθεί θα συμβάλει στην εφαρμογή της Σύμβασης της ΟΕΕ των Ηνωμένων Εθνών για την πρόσβαση σε πληροφορίες, τη συμμετοχή του κοινού στη λήψη αποφάσεων και την πρόσβαση στη δικαιοσύνη σε θέματα σχετικά με το περιβάλλον ("Σύμβαση του Aarhus"), που υπογράφηκε από την Κοινότητα και τα κράτη μέλη τον Ιούνιο του 1998.

Η πρόταση για ενιαία οδηγία συμπληρώνει, ή τροποποιεί, τη σχετική κοινοτική νομοθεσία για να ενσωματωθούν πλήρως οι απαιτήσεις του "δεύτερου πυλώνα" της Σύμβασης του Aarhus για την συμμετοχή του κοινού στην λήψη αποφάσεων σχετικά με το περιβάλλον. Νομοθεσία που έχει εγκριθεί προσφάτως περιέχει ήδη σχετικές απαιτήσεις, όπως η οδηγία 2001/42/EΚ του Ευρωπαϊκού Κοινοβουλίου και του Συμβουλίου σχετικά με την εκτίμηση των περιβαλλοντικών επιπτώσεων ορισμένων σχεδίων και προγραμμάτων (οδηγία για τη Στρατηγική εκτίμηση των περιβαλλοντικών επιπτώσεων/ ΣΠΕ) και η οδηγία 2000/60/EΚ του Ευρωπαϊκού Κοινοβουλίου και του Συμβουλίου για τη θέσπιση πλαισίου κοινοτικής δράσης στον τομέα της πολιτικής των υδάτων. Όσον αφορά τον πρώτο πυλώνα της Σύμβασης, τον Ιανουάριο του 2002, καθορίστηκε Κοινή Θέση επί της πρότασης οδηγίας σχετικά με την ελεύθερη πρόσβαση στην περιβαλλοντική πληροφόρηση.

Η παρούσα πρόταση οδηγίας προβλέπει την συμμετοχή του κοινού στην κατάρτιση ορισμένων σχεδίων και προγραμμάτων στο πλαίσιο των οδηγιών στον περιβαλλοντικό τομέα (άρθρο 1). Με τον τρόπο αυτό εφαρμόζεται το άρθρο 7 της Σύμβασης του Aarhus. Συγκεκριμένα, πρόκειται για σχέδια και προγράμματα (παράρτημα Ι) στον τομέα των αποβλήτων, σχετικά με τη διαχείριση της ποιότητας του ατμοσφαιρικού αέρα και την προστασία των υδάτων από τη νιτρορρύπανση.

Επιπλέον, προτείνεται να τροποποιηθεί η οδηγία 85/337/EOK του Συμβουλίου για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον ("οδηγία ΕΠΕ"), καθώς και η οδηγία 96/61/ΕΚ του Συμβουλίου σχετικά με την ολοκληρωμένη πρόληψη και έλεγχο της ρύπανσης ("οδηγία IPPC"). Στις σχετικές διατάξεις (αντιστοίχως άρθρα 2 και 3) προβλέπεται η συμμετοχή του κοινού στις διαδικασίες χορήγησης άδειας για έργα που καλύπτονται σύμφωνα με τη Σύμβαση του Aarhus (άρθρο 6). Στην πρόταση καθορίζονται υποχρεώσεις και εξειδικεύονται οι πληροφορίες που πρέπει να παρέχονται στο κοινό, καθώς και η απαίτηση να παρέχεται στο "ενδιαφερόμενο κοινό" η δυνατότητα συμμετοχής. Προβλέπεται η πρόσβαση στη δικαιοσύνη, ούτως ώστε το ενδιαφερόμενο κοινό να έχει τη δυνατότητα να αμφισβητήσει την ουσιαστική ή τη διαδικαστική νομιμότητα αποφάσεων σχετικών με έργα οι οποίες υπόκεινται στη συμμετοχή του κοινού. Έτσι, θα εφαρμοσθεί το άρθρο 9 παράγραφος 2 της Σύμβασης του Aarhus.

3- ΣΧΟΛΙΑ ΕΠΙ ΤΗΣ ΚΟΙΝΗΣ ΘΕΣΗΣ

3.1 Γενικά σχόλια

Η Επιτροπή αποδέχτηκε πλήρως, εν μέρει ή κατ'αρχήν, 13 από τις 21 τροπολογίες που πρότεινε το Ευρωπαϊκό Κοινοβούλιο στις 23 Οκτωβρίου 2001. Εν γένει, η Επιτροπή αποδέχτηκε τις τροπολογίες εκείνες που αποσκοπούν να αντανακλούν πληρέστερα στο κείμενο της Σύμβασης του Aarhus. Άλλες τροπολογίες, που θεωρήθηκαν ότι βελτιώνουν την σαφήνεια και αναλύουν λεπτομερέστερα το κείμενο της πρότασης, έγιναν αποδεκτές εν μέρει ή κατ'αρχήν.

Η Επιτροπή δεν αποδέχτηκε τις τροπολογίες οι οποίες υπερβαίνουν τις νομικώς δεσμευτικές απαιτήσεις της Σύμβασης του Aarhus. Επιπλέον, δεν αποδέχτηκε τις τροπολογίες οι οποίες θα είχαν ως αποτέλεσμα να αλληλεπικαλύπτονται ή να περιπλέκονται διαδικασίες που ήδη ισχύουν υπό την κείμενη νομοθεσία, διότι εν κατακλείδι θα παρεμπόδιζαν την αποτελεσματική συμμετοχή του κοινού.

3.2 Λεπτομερή σχόλια

3.2.1. Τροπολογίες του Κοινοβουλίου που αποδέχτηκε η Επιτροπή και ενσωματώθηκαν πλήρως ή εν μέρει στην Κοινή Θέση

Η Επιτροπή αποδέχτηκε εν μέρει τις τροπολογίες 9/10/33, και στην Κοινή Θέση ενσωματώθηκαν τα μέρη που έγιναν αποδεκτά. Ως αποτέλεσμα, στο άρθρο 2 παράγραφος 2 στοιχείο α) αναφέρονται τα "ηλεκτρονικά μέσα" ως πιθανά μέσα ενημέρωσης του κοινού, καθώς και οι πληροφορίες που πρέπει να διατίθενται στο κοινό "συμπεριλαμβανομένων μεταξύ άλλων των πληροφοριών για το δικαίωμα συμμετοχής στη λήψη αποφάσεων και σχετικά με τις αρμόδιες αρχές στις οποίες είναι δυνατόν να υποβληθούν σχόλια ή ερωτήσεις". Στο άρθρο 2 παράγραφος 2 στοιχείο β) προστίθεται η φράση "όταν όλες οι επιλογές είναι ακόμα δυνατές". Η διατύπωση αυτή έχει υιοθετηθεί από τη Σύμβαση του Aarhus και αποτελεί αναδιατύπωση της φράσης "υπό την επιφύλαξη οιωνδήποτε εναλλακτικών λύσεων" που πρότεινε το Ευρωπαϊκό Κοινοβούλιο. Έγινε κατ'αρχήν αποδεκτό ένα άλλο σημείο που πρότεινε το Κοινοβούλιο, με την προσθήκη του νέου σημείου δ): "η αρμόδια αρχή καταβάλλει εύλογες προσπάθειες προκειμένου να ενημερώσει το κοινό σχετικά με τις λαμβανόμενες αποφάσεις και τους λόγους και το σκεπτικό επί των οποίων έκαστη αυτών βασίζεται".

Η Επιτροπή αποδέχτηκε εν μέρει τις τροπολογίες 34/15/16 επί του άρθρου 3 σημείου 2 της πρότασης, με τις οποίες τροποποιείται το άρθρο 6 της οδηγίας ΕΠΕ. Και στην περίπτωση αυτή στην Κοινή Θέση συμπεριλήφθηκαν τα "ηλεκτρονικά μέσα" (άρθρο 6 παράγραφος 2 της οδηγίας ΕΠΕ). Στο άρθρο 6 παράγραφος 4 της οδηγίας ΕΠΕ προστίθεται η φράση "όταν όλες οι επιλογές είναι ακόμη δυνατές" όσον αφορά τη συμμετοχή του ενδιαφερομένου κοινού στη λήψη αποφάσεων που αφορούν το περιβάλλον.

Όσον αφορά την πρόσβαση στη δικαιοσύνη, έγινε αποδεκτή εν μέρει η τροπολογία 31/αναθ. και στην Κοινή Θέση έχει ληφθεί υπόψη με την προσθήκη στο άρθρο 10α της οδηγίας ΕΠΕ του χαρακτηρισμού "ανεξάρτητου και αμερόληπτου" όσον αφορά το "όργανο θεσπισμένο νομοθετικώς" (άρθρο 3 σημείο 5). Το ίδιο ισχύει για τις τροπολογίες 32/αναθ./23 σχετικά με το νέο άρθρο 15α της οδηγίας IPPC (άρθρο 4 σημείο 4). Παρότι το υπόλοιπο κείμενο που προτάθηκε στις τροπολογίες έχει ενσωματωθεί στην Κοινή Θέση, πρέπει να επισημανθεί ότι η Επιτροπή δεν ήταν σε θέση να αποδεχθεί τις αλλαγές που πρότεινε το Ευρωπαϊκό Κοινοβούλιο αυτές καθαυτές, αλλά μόνον όταν επρόκειτο για πιστή απόδοση του σχετικού κειμένου της Σύμβασης του Aarhus. Αυτό ισχύει για την Κοινή Θέση, στην οποία επίσης υιοθετείται το κείμενο της Σύμβασης του Aarhus όσον αφορά τη διευκρίνιση των όρων "επαρκές συμφέρον" και "αποδυνάμωση δικαιώματος" για τους μη κυβερνητικούς οργανισμούς. Επιπλέον, η φράση "οι σχετικές διαδικασίες πρέπει να είναι ορθές, δίκαιες, εμπρόθεσμες και να μην έχουν απαγορευτικό κόστος" από τη Σύμβαση του Aarhus υιοθετήθηκε στην Κοινή Θέση.

Έγιναν αποδεκτές εν μέρει οι τροπολογίες 20/21. Η ιδέα ότι το ενδιαφερόμενο κοινό πρέπει επίσης να πληροφορείται σχετικά με τις δυνατότητες να επιδιώξει επανεξέταση έγινε αποδεκτή κατ'αρχήν και υιοθετήθηκε στην Κοινή Θέση. Έχει πλέον ενταχθεί στο τέλος του νέου άρθρου 10α της οδηγίας ΕΠΕ (άρθρο 3 σημείο 5), και ανταποκρίνεται στο κείμενο της Σύμβασης του Aarhus: "Προκειμένου να εξασφαλιστεί περαιτέρω η αποτελεσματικότητα των διατάξεων του παρόντος άρθρου, τα κράτη μέλη εξασφαλίζουν τη διάθεση πληροφοριών στο κοινό σχετικά με την πρόσβαση στις διαδικασίες διοικητικής και δικαστικής επανεξέτασης".

Το αυτό ισχύει όσον αφορά την οδηγία IPPC: έγινε αποδεκτή εν μέρει η τροπολογία 35, δεδομένου ότι η Επιτροπή συμφώνησε κατ'αρχήν να προστεθεί αναφορά όσον αφορά τις πληροφορίες σχετικά με τις διαδικασίες επανεξέτασης. Είναι ωστόσο πλέον εύστοχη η παρεμβολή αυτής της αναφοράς στο τέλος του νέου άρθρου 15α σχετικά με την πρόσβαση στην δικαιοσύνη (άρθρο 4, σημείο 4).

Οι τροπολογίες 27/28/29 επί του νέου παραρτήματος V στην οδηγία IPPC έγιναν αποδεκτές εν μέρει από την Επιτροπή και το Συμβούλιο. Στην Κοινή Θέση, σημείο 1, υιοθετείται η αναφορά στα ηλεκτρονικά μέσα (όπως και στα άρθρα 2 και 3) με την ακόλουθη αναδιατύπωση: "ή άλλα πρόσφορα μέσα όπως τα ηλεκτρονικά μέσα όπου αυτά είναι διαθέσιμα". Επιπλέον, με την αναδιατύπωση του σημείου 4 ("Τα αποτελέσματα των διαβουλεύσεων ... πρέπει να λαμβάνουν δεόντως υπόψη κατά τη λήψη της απόφασης") υιοθετείται κατ'αρχήν η σχετική τροπολογία.

3.2.2. Τροπολογίες του Κοινοβουλίου που έγιναν αποδεκτές από την Επιτροπή αλλά δεν ενσωματώθηκαν στην Κοινή Θέση

Σκοπός της τροπολογίας 13 ήταν να ανταποκρίνεται στο άρθρο 6 παράγραφος 1 στοιχείο γ) της Σύμβασης του Aarhus η προβλεπόμενη στην οδηγία 85/337/EΟΚ εξαίρεση έργων για την εξυπηρέτηση αναγκών εθνικής άμυνας, παρέχοντας στα κράτη μέλη τη δυνατότητα να αποφασίζουν κατά περίπτωση αντί της γενικής εξαίρεσης. Τούτο ήταν αποδεκτό από την Επιτροπή αλλά το Συμβούλιο δεν συμφώνησε να τροποποιηθεί εν προκειμένω η διατύπωση.

Η Επιτροπή αποδέχτηκε κατ'αρχήν μέρος των τροπολογιών 2 και 5 που αποσκοπούν στην αντικατάσταση, στις αιτιολογικές σκέψεις 2 και 6, της φράσης "προσωπική υγεία και ευημερία". Η αποδεκτή από την Επιτροπή ορολογία είναι "υγεία του ανθρώπου" η οποία είναι σύμφωνη με τη διατύπωση στο άρθρο 174 της Συνθήκης, όχι όμως η ορολογία "ιδιωτική και δημόσια υγεία και ευημερία". Η διατύπωση δεν υιοθετήθηκε στην Κοινή Θέση, επειδή το Συμβούλιο θεώρησε ότι δεν ανταποκρινόταν στο πνεύμα της τροπολογίας. Επιπλέον, στην Κοινή Θέση δεν συμπεριλήφθηκε το υπόλοιπο της τροπολογίας 5 της αιτιολογικής σκέψης 6, επί της οποίας είχε συμφωνήσει κατ'αρχήν η Επιτροπή. Η Επιτροπή είχε συμφωνήσει να γίνεται σε έναν από τους στόχους της Σύμβασης του Aarhus, "η επιθυμία να εξασφαλιστούν εγγυήσεις για τη συμμετοχή του κοινού στην λήψη αποφάσεων όσον αφορά θέματα περιβάλλοντος", αντί της φράσης "σε ορισμένους τύπους διαδικασιών λήψης αποφάσεων για περιβαλλοντικά θέματα", όπως είχε αρχικά προταθεί.

Η Επιτροπή αποδέχτηκε κατ'αρχήν την τροπολογία 4 να προστεθεί στο τέλος της αιτιολογικής σκέψης 3 το κείμενο που πρότεινε το Κοινοβούλιο "και στην υποστήριξη του κοινού για τις αποφάσεις που ελήφθησαν". Το Συμβούλιο δεν συμφώνησε να προστεθεί αυτό το κείμενο.

Η Επιτροπή αποδέχτηκε κατ'αρχήν την τροπολογία 14, υπό την προϋπόθεση της αναδιατύπωσης του σημείου β). Με την τροπολογία αυτή θα προβλεπόταν η συμμετοχή του κοινού σε ενδεχόμενη εξαίρεση συγκεκριμένου έργου από την οδηγία ΕΠΕ. Σύμφωνα με την οδηγία αυτή και το υπόλοιπο της πρότασης, η Επιτροπή ήταν σε θέση να αποδεχθεί το σημείο β) διατυπωμένο ως εξής: "να διατίθενται στο ενδιαφερόμενο κοινό οι πληροφορίες που συγκεντρώνονται κατά τον τρόπο που αναφέρεται στο σημείο α), για πληροφορίες που αφορούν την απόφαση εξαίρεσης και το σκεπτικό της." Το Συμβούλιο δεν το αποδέχτηκε.

Όσον αφορά τις τροπολογίες 34/15/16, πέραν από τα μέρη που ενσωματώθηκαν στην Κοινή Θέση, η Επιτροπή αποδέχτηκε την αναδιατύπωση του νέου άρθρου 6 παράγραφος 5 της οδηγίας ΕΠΕ. ("Για την ενημέρωση του κοινού, καθώς και για την προετοιμασία του και την αποτελεσματική συμμετοχή του σε καθένα από τα διαφορετικά στάδια που προβλέπονται στο παρόν άρθρο ορίζονται εύλογα χρονικά πλαίσια που παρέχουν επαρκή χρόνο για την ολοκλήρωσή τους.") Το Συμβούλιο δεν το αποδέχτηκε.

Το αυτό ισχύει όσον αφορά τις τροπολογίες 27/28/29, που αφορούν το νέο παράρτημα V της οδηγίας IPPC. Η Επιτροπή θα μπορούσε να αποδεχθεί την αναδιατύπωση των σημείων 2 και 4 της πρότασής της. Αυτό ωστόσο δεν έγινε αποδεκτό από το Συμβούλιο.

3.2.3. Τροπολογίες του Κοινοβουλίου που απορρίφθηκαν από την Επιτροπή και το Συμβούλιο και δεν συμπεριλήφθηκαν στην Κοινή Θέση

Η τροπολογία 1, η οποία αποσκοπούσε στην αντικατάσταση των όρων "υγεία του ανθρώπου" από την φράση "ατομική και δημόσια υγεία" (βλ. επίσης το ανωτέρω σημείο 3.2.2) απορρίφθηκε επειδή δεν συμφωνεί με την διατύπωση που χρησιμοποιείται στο άρθρο 174 της Συνθήκης ΕΚ.

Το πρώτο μέρος της τροπολογίας 2, δηλαδή να αντικατασταθεί στην αιτιολογική σκέψη 1 η αναφορά "κοινοτική περιβαλλοντική νομοθεσία" με την αναφορά "κοινοτική νομοθεσία, σχέδια και προγράμματα που έχουν σχέση με το περιβάλλον και τους άλλους τομείς πολιτικής", δεν έγινε αποδεκτό από την Επιτροπή και το Συμβούλιο. Το αυτό ισχύει για τις τροπολογίες 3 και 8 με συναφή αναδιατύπωση των αιτιολογικών σκέψεων, καθώς και για την τροπολογία 26. Με την τροπολογία αυτή προτεινόταν η προσθήκη στο παράρτημα Ι νέου σημείου, το οποίο δεν ήταν επαρκώς ορισμένο και ενδεχομένως ευρύτατης εμβέλειας ("Άλλη κοινοτική νομοθεσία, σχέδια και προγράμματα, που μπορούν να έχουν ουσιαστικό αντίκτυπο στο περιβάλλον ή στην υγεία του ανθρώπου και στις συνθήκες διαβίωσής του, η εφαρμογή των οποίων πρέπει να λαμβάνει υπόψη το άρθρο 6 της Συνθήκης για την ίδρυση της Ευρωπαϊκής Κοινότητας"). Εάν η παρούσα πρόταση για οδηγία παρέπεμπε σε "άλλη κοινοτική νομοθεσία" δεν θα συνιστούσε ορθή νομική πράξη. Επιπλέον, η προσθήκη τέτοιας γενικού τύπου αναφοράς είναι ενδεχόμενο να δημιουργήσει αλληλεπικάλυψη σχετικά με την εφαρμοστέα νομοθετική πράξη.

Η Επιτροπή και το Συμβούλιο δεν αποδέχτηκαν την τροπολογία 6 με την οποία θα προστίθετο αιτιολογική σκέψη που θα παρέπεμπε στο άρθορ 8 της Σύμβασης του Aarhus, σχετικά με την συμμετοχή του κοινού στην προετοιμασία εκτελεστικών ρυθμίσεων και άλλων δεσμευτικών γενικά εφαρμοστέων διατάξεων. Στα άρθρα δεν έχει προβλεφθεί καμία σχετική συγκεκριμένη διάταξη.

Οι τροπολογίες 7 και 30/αναθ. σχετικά με την πρόσβαση στη δικαιοσύνη όσον αφορά σχέδια, προγράμματα και πολιτικές απορρίφθηκαν. Η υποχρέωση αυτή δεν προβλέπεται ρητά στο άρθρο 9 παράγραφος 2 της Σύμβασης. Επιπλέον, η οδηγία ΣΠΕ δεν προβλέπει την πρόσβαση στη δικαιοσύνη και η θέσπιση αυτής της διάταξης στο πλαίσιο της παρούσας πρότασης θα δημιουργούσε καθεστώς νομικής ασυνέπειας.

Όσον αφορά τις τροπολογίες 9/10/33 και την τροπολογία 25, η Επιτροπή και το Συμβούλιο δεν αποδέχθηκαν να προβλέπεται η συμμετοχή του κοινού στην κατάστρωση πολιτικών. Σύμφωνα με τη Σύμβαση του Aarhus, έχει προβλεφθεί σχετικώς η "ρήτρα βέλτισης προσπάθειας" (βλ. 3.1). Επιπλέον, η αναφορά στην τροπολογία αυτή της συμμετοχής του κοινού "στα διαφορετικά στάδια" προετοιμασίας και αναθεώρησης σχεδίων και προγραμμάτων δεν ήταν αποδεκτή, δεδομένου ότι αυτό δεν απαιτείται σαφώς για την εφαρμογή της Σύμβασης του Aarhus. Παρότι το Συμβούλιο και η Επιτροπή συμμερίζονται πλήρως τη σπουδαιότητα της εκπαίδευσης του κοινού όσον αφορά τις δυνατότητες συμμετοχής του, η συμπερίληψη της φράσης "Αυτές οι ρυθμίσεις μπορεί να περιλαμβάνουν εκπαίδευση του κοινού για τη δημόσια λήψη αποφάσεων ή τη χρηματοδότηση αυτής της εκπαίδευσης" δεν έγινε αποδεκτή στο παρόν πλαίσιο. Ως "αναλυτικές ρυθμίσεις" από τα κράτη μέλη νοούνται οι πρακτικές διευθετήσεις για τη διαβούλευση.

Όσον αφορά τις τροπολογίες 34/15/16, η Επιτροπή και το Συμβούλιο επίσης δεν αποδέχθηκαν επίσης να υπόκειται η διαδικασία αναθεώρησης στη συμμετοχή του κοινού. Αυτό θα αποτελούσε αντίφαση προς την οδηγία ΕΠΕ δεδομέου ότι ήδη καλύπτεται. Η Επιτροπή και το Συμβούλιο απέρριψαν την προσθήκη της φράσης "λαμβάνονται δεόντως υπόψη τα αποτελέσματα της συμμετοχής των πολιτών". Αυτό προβλέπεται ήδη από το άρθρο 8 της οδηγίας ΕΙΑ. Επιπλέον, όσον αφορά τη διατύπωση που πρότεινε το Κοινοβούλιο υπό την παράγραφο 5α ("...η αρμόδια αρχή καταβάλλει τις αναγκαίες προσπάθειες να απαντήσει στο κοινό"), σύμφωνα με το άρθρο 9 παράγραφος 1 της οδηγίας ΕΙΑ ήδη υποχρεούνται οι αρμόδιες αρχές να ενημερώνουν σχετικά με τους κυρίους λόγους και τις θεωρήσεις στις οποίες θεμελιώθηκε η απόφασή τους. Επιπλέον απαιτήσεις θα συνεπαγόταν την επιβολή περιττών διοικητικών εμποδίων. Το αυτό ισχύει όσον αφορά την προτεινόμενη παράγραφο 4α υπό την τροπολογία 35 σχετικά με την οδηγία IPPC (βλ. νέο άρθρο 15 παράγραφος 5 στοιχείο β)). Το μέρος της τροπολογίας 35 με το οποίο θα εισαγόταν "διαφορετικά στάδια" στη διαδικασία λήψης αποφάσεων δεν ήταν αποδεκτό, δεδομένου ότι δεν ανταποκρίνεται στη διαδικασία χορήγησης άδειας και προβλέπεται ήδη "έγκαιρη και αποτελεσματική συμμετοχή".

Όσον αφορά τις τροπολογίες 20/21 και την τροπολογία 24 σχετικά με έργα/εγκαταστάσεις με διασυνοριακές συνέπειες, η Επιτροπή και το Συμβούλιο δεν αποδέχτηκαν να υποχρεούται να εξασφαλίζει κάθε κράτος μέλος του οποίου έχει ζητηθεί η γνώμη να παρέχει στο ενδιαφερόμενο κοινό τις πληροφορίες στη γλώσσα του. Σύμφωνα με την αρχή της επικουρικότητας πρόκειται για πρακτικές διευθετήσεις που επαφίονται στα κράτη μέλη.

Το Συμβούλιο και η Επιτροπή δεν αποδέχτηκαν το μέρος των τροπολογιών 27/28/29, που θα επέκτεινε τη συμμετοχή του κοινού και στην επανεξέταση των αδειών υπό την οδηγία IPPC (νέο παράρτημα V). Αυτή η επανεξέταση είναι σε πολλές περιπτώσεις εσωτερική διοικητική ενέργεια. Εάν επιφέρει αλλαγές της άδειας, προβλέπεται η συμμετοχή του κοινού στην αναπροσαρμογή άδειας (βλ. ωστόσο κατωτέρω τα σχετικά με το άρθρο 4).

3.2.4. Επιπλέον αλλαγές που επέφερε το Συμβούλιο στην πρόταση

Τίτλος και αιτιολογικές σκέψεις

Το Συμβούλιο τροποποίησε ελαφρώς τον τίτλο για να διευκρινιστεί ότι οι οδηγίες 85/337/EΟΚ και 96/61/EΚ τροποποιούνται όσον αφορά τη συμμετοχή του κοινού και την πρόσβαση στη δικαιοσύνη. Τροποποιήθηκε η αιτιολογική σκέψη 8 με την διαγραφή της αναφοράς σε πολιτικές. Αυτό ανταποκρίνεται στην προσέγγιση να μην καλυφθούν από την παρούσα οδηγία οι πολιτικές. Στην αιτιολογική σκέψη 9 αναφέρεται πλέον ότι και "οι αποφάσεις" υπόκεινται στις διαδικασίες πρόσβασης στη δικαιοσύνη. Τούτο αντανακλά την ουσία της προτεινόμενης οδηγίας και της Σύμβασης του Aarhus. Με την προσθήκη κειμένου στην αιτιολογική σκέψη 10 επιδιώκεται να διευκρινιστεί ότι τα σχέδια και προγράμματα που καλύπτονται είναι εκείνα τα οποία "τα οποία όμως δεν περιέχουν επαρκείς διατάξεις όσον αφορά τη συμμετοχή του κοινού". Η Επιτροπή θεωρεί ότι αυτό εξυπακούεται ήδη με το υπόλοιπο της αιτιολογικής σκέψης. Η αιτιολογική σκέψη 12 τροποποιήθηκε ώστε να ανταποκρίνεται στην συνήθη διατύπωση σχετικά με την επικουρικότητα και την αναλογικότητα.

Άρθρο 1 (Στόχος)

Το Συμβούλιο έχει παρεμβάλει το άρθρο 1 σχετικά με τους στόχους της οδηγίας ώστε να βελτιωθεί η σαφήνεια. Πρόκειται για μια χρήσιμη προσθήκη.

Άρθρο 2 (Συμμετοχή του κοινού σε σχέδια και προγράμματα)

Η Κοινή Θέση προσθέτει στην εισαγωγική περίοδο της παραγράφου 2 και στο σημείο α), τη λέξη "τροποποίηση". Με τον τρόπο αυτό το άρθρο συμφωνεί με την οδηγία ΣΠΕ η οποία ισχύει επίσης για τροποποιήσεις των σχεδίων και προγραμμάτων που καλύπτει. Επιπλέον, όσον αφορά το δικαίωμα συμμετοχής των ΜΚΟ, στην Κοινή Θέση έχει προστεθεί η φράση "που ανταποκρίνεται στις απαιτήσεις που επιβάλλονται βάσει της εθνικής νομοθεσίας", συγκεκριμένα στην παράγραφο 3. Τούτο ανταποκρίνεται στην Σύμβαση του Aarhus (ορισμός του "ενδιαφερόμενου κοινού"), και στη λοιπή πρόταση οδηγίας. Στην επόμενη περίοδο η φράση "ώστε να εξασφαλίζεται ευρεία συμμετοχή του κοινού" έχει αντικατασταθεί από τη φράση "ώστε το κοινό να προπαρασκευάζεται και να συμμετέχει αποτελεσματικά" η οποία υιοθετήθηκε από το άρθρο 6 παράγραφος 3 της Σύμβασης του Aarhus.

Έχει προστεθεί νέα παράγραφος 4 με την οποία εξαιρούνται από τις απαιτήσεις του εν λόγω άρθρου "σχέδια και προγράμματα που σχεδιάστηκαν προκειμένου να εξυπηρετούν μόνον σκοπούς εθνικής άμυνας ή εφαρμόστηκαν σε περίπτωση καταστάσεων έκτακτης ανάγκης". Πρόκειται για διατύπωση που αντιστοιχεί στο άρθρο 3 παράγραφος 8 της οδηγίας ΣΠΕ και κατά συνέπεια συνιστά εύλογη αλλαγή.

Τέλος, προστέθηκε η παράγραφος 5 ώστε να αποσαφηνιστεί η σχέση προς την οδηγία ΣΠΕ, όπου προβλέπεται η συμμετοχή του κοινού σύμφωνα με την Σύμβαση του Aarhus κατά την κατάστρωση ορισμένων σχεδίων και προγραμμάτων που ενδέχεται να έχουν σημαντικές περιβαλλοντικές επιπτώσεις. Καθορίζεται πλέον ότι οι διατάξεις του άρθρου 2 δεν εφαρμόζονται σε σχέδια και προγράμματα για τα οποία η διαδικασία συμμετοχής του κοινού γίνεται δυνάμει της οδηγίας ΣΠΕ. Δεδομένου ότι η οδηγία ΣΠΕ εκδόθηκε μετά την παρούσα πρόταση, η διευκρίνιση αυτή κατέστη αναγκαία και η Επιτροπή συμφώνησε επ'αυτού.

Άρθρο 3 (Τροποποίηση της οδηγίας ΕΠΕ 85/337/EΟΚ, όσον αφορά την συμμετοχή του κοινού και την πρόσβαση στη δικαιοσύνη)

Όσον αφορά τη διαδικασία συμμετοχής του κοινού, με την Κοινή Θέση αντικαταστάθηκε η λέξη "άδεια" από την φράση "της διαδικασίας λήψης αποφάσεων σχετικά με το περιβάλλον που αναφέρονται στο άρθρο 2 παράγραφος 2" (της οδηγίας ΕΙΑ). Η Επιτροπή συμφώνησε σε αυτή την αλλαγή με την οποία λαμβάνονται υπόψη οι διάφορες δυνατότητες οργάνωσης και ενσωμάτωσης της συμμετοχής του κοινού που προβλέπονται στην οδηγία ΕΙΑ. Ο όρος "διαδικασίες λήψης αποφάσεων σχετικά με το περιβάλλον" προέρχεται από την Σύμβαση του Aarhus.

Το περιεχόμενο του νέου άρθρου 6 παράγραφος 2 της οδηγίας ΕΙΑ όπως προτάθηκε από την Επιτροπή έχει μετατεθεί στην παράγραφο 4 της Κοινής Θέσης. Η Επιτροπή αποδέχτηκε αυτήν την αλλαγή κατά την σύνταξη, επειδή αποδίδει σαφέστερα την χρονική αλληλουχία συμμετοχής του κοινού.

Στο νέο άρθρο 6 παράγραφος 2 της οδηγίας ΕΙΑ το Συμβούλιο πρόσθεσε τη λέξη "ευλόγως" στην εισαγωγική περίοδο, σχετικά με την στιγμή που πρέπει να παράσχονται οι πληροφορίες στο κοινό. Αναδιατυπώθηκε το στοιχείο γ) εν μέρει, έτσι ώστε να ορισθεί σαφέστερα ποιες πληροφορίες πρέπει να παρέχονται σχετικά με τις εμπλεκόμενες αρχές. Η Επιτροπή συμφώνησε.

Με την Κοινή Θέση διαχωρίστηκαν οι πληροφορίες που πρέπει να παρέχονται στο κοινό. Στο άρθρο 6 παράγραφος 2 προβλέπονται οι πληροφορίες που πρέπει να παρέχονται αρχικώς και στη νέα παράγραφο 3, καθορίζονται περαιτέρω στοιχεία πληροφοριών που πρέπει να τίθενται στη διάθεση του ενδιαφερόμενου κοινού (προηγουμένως περιλαμβανόνταν στην παράγραφο 2 που είχε προτείνει η Επιτροπή): πληροφορίες που συλλέγονται σύμφωνα με την εκτίμηση των περιβαλλοντικών επιπτώσεων, καθώς και οι κύριες εκθέσεις και συμβουλές που παρέχονται στην αρμόδια αρχή. Πληροφορίες άλλες από τις προβλεπόμενες υπό την παράγραφο 2, οι οποίες καθίστανται διαθέσιμες μόνον αφού έχει ενημερωθεί το ενδιαφερόμενο κοινό, πρέπει να διατίθενται σύμφωνα με τις διατάξεις της οδηγίας σχετικά με την πρόσβαση του κοινού στις περιβαλλοντικές πληροφορίες (επί της οποίας επιτεύχθηκε Κοινή Θέση τον Ιανουάριο του 2002). Αντίστοιχη αλλαγή έγινε στην οδηγία 96/61/EΚ. Στο νέο παράρτημα V της οδηγίας αυτής, το σημείο 1 στοιχείο στ) μετατοπίστηκε στο νέο σημείο 2 στοιχείο α) και προστέθηκε στοιχείο β) σχετικά με τις άλλες σχετικές πληροφορίες που πρέπει να διατίθενται. Οι αλλαγές αυτές αντανακλούν τη δομή της Σύμβασης του Aarhus (άρθρο 6 παράγραφοι 2 και 6), και ο σκοπός ήταν να αποφευχθεί η υπέρμετρη επιβάρυνση των αρχών. Η Επιτροπή αποδέχτηκε αυτές τις αλλαγές, θεωρώντας όμως ότι δεν χρειάζεται να διαχωριστούν οι πληροφορίες που θα πρέπει να παρέχονται/διατίθενται.

Η τελευταία περίοδος του άρθρου 6 παράγραφος 5 όπως προτάθηκε από την Επιτροπή αποτελεί πλέον τη νέα παράγραφο 6, ώστε να γενικευθεί η απαίτηση για εύλογα χρονικά πλαίσια. Η Επιτροπή συμφώνησε.

Όσον αφορά το άρθρο 7 σχετικά με τις περιπτώσεις διασυνοριακών επιπτώσεων, στην Κοινή Θέση έχει υιοθετηθεί πλήρως το κείμενο της παραγράφου 1 της οδηγίας 85/337/EΟΚ, με την αντικατάσταση της λέξης "άδεια" όπως πρότεινε η Επιτροπή από τη φράση "στις διαδικασίες λήψης αποφάσεων σχετικά με το περιβάλλον οι οποίες αναφέρονται στο άρθρο 2 παράγραφος 2". Το τέλος του άρθρου 7 παράγραφος 2 προσαρμόστηκε ώστε να ανταποκρίνεται στον διαχωρισμό της παραγράφου 3 του άρθρου 6 της πρότασης της Επιτροπής. Στη νέα παράγραφο 5 του άρθρου 7 η λέξη "άδεια" αντικαταστάθηκε από τη φράση "στις διαδικασίες λήψης αποφάσεων σχετικά με το περιβάλλον οι οποίες αναφέρονται στο άρθρο 2 παράγραφος 2". Πρόκειται για αλλαγές εύλογα ανταποκρινόμενες στις προηγούμενες.

Στο νέο άρθρο 10α σχετικά με την πρόσβαση στη δικαιοσύνη, η Κοινή Θέση υιοθετεί τη διατύπωση από το άρθρο 9 παράγραφος 2 της Σύμβασης του Aarhus σχετικά με τις απαιτήσεις για "επαρκές συμφέρον" και της "αποδυνάμωσης δικαιώματος" καθώς και το νομικό καθεστώς των μη κυβερνητικών οργανισμών (βλ. ανωτέρω 3.2.1). Η Επιτροπή συμφώνησε επ'αυτού. Επιπλέον, προστέθηκε πριν από την πρώτη περίοδο η φράση "τα κράτη μέλη καθορίζουν σε ποια φάση είναι δυνατό να προσβάλλονται αποφάσεις, ενέργειες ή παραλείψεις". Σκοπός εν προκειμένω είναι να ληφθούν υπόψη ενδεχόμενες εθνικές απαιτήσεις οι οποίες είναι πιθανό να οριστούν σύμφωνα με την Σύμβαση του Aarhus. Η Επιτροπή υπογράμμισε εν προκειμένω ότι έχει καίρια σημασία να μην περιοριστούν πρακτικώς οι διατάξεις της Σύμβασης του Aarhus με διαδικαστικές διατάξεις των κρατών μελών. Η Επιτροπή θεώρησε ότι η αναφορά "σύμφωνα με το εθνικό νομικό τους σύστημα" επαρκεί για να καλύπτονται οι ιδιαιτερότητες των κρατών μελών και ότι η προσθήκη ήταν περιττή. Οι ίδιες αλλαγές και σκέψεις ισχύουν για το νέο άρθρο 15α της οδηγίας 96/61/EΚ.

Με το άρθρο 3 παράγραφος 6 της κοινής θέσης σχετικά με το παράρτημα Ι/22 της οδηγίας 85/337/EΟΚ ενσωματώνεται το παράρτημα ΙΙ της πρότασης της Επιτροπής. Οι λέξεις "κατάλληλα κριτήρια" διαγράφηκαν, επειδή θεωρήθηκε ότι δεν προσθέτουν τίποτα στη φράση "κατώτατα όρια" και προστέθηκε η φράση "αν υπάρχουν" σχετικά με τα κριτήρια. Η Επιτροπή συμφώνησε σε αυτές τις αλλαγές, θεώρησε όμως ότι δεν ήταν αναγκαία η φράση "αν υπάρχουν". Με το νέο άρθρο 3 παράγραφος 7 της Κοινής Θέσης προστίθεται μια περίπτωση στο παράρτημα ΙΙ της οδηγίας 85/337/EΟΚ. Αυτό ανταποκρίνεται στην τροποποίηση του παραρτήματος Ι με το άρθρο 3 παράγραφος 6, και η Επιτροπή συμφώνησε.

Άρθρο 4 (Τροποποίηση της οδηγίας IPPC 96/61/EΚ, όσον αφορά την συμμετοχή του κοινού και την πρόσβαση στην δικαιοσύνη)

Όσον αφορά την τροποποίηση του άρθρου 2 παράγραφος 10 της οδηγίας IPPC, το Συμβούλιο επέφερε αλλαγές αντίστοιχες με εκείνες του παραρτήματος Ι/22 της οδηγίας ΕΙΑ. Οι λέξεις "κατάλληλα κριτήρια" διαγράφηκαν και προστέθηκαν οι λέξεις "αν υπάρχουν" σε σχέση με τα κατώτατα όρια (βλ. ανωτέρω).

Όσον αφορά την περίπτωση που προστέθηκε στο άρθρο 6 παράγραφος 1 πρώτο εδάφιο, με την Κοινή Θέση προστίθενται οι λέξεις "εάν υπάρχουν" όσον αφορά τις εναλλακτικές περιπτώσεις που μελετήθηκαν από τον αιτούντα. Πρόκειται για ήσσονος σημασίας αλλαγή και δεν έρχεται σε αντίφαση με το αρχικό νόημα, η Επιτροπή θεωρεί ωστόσο ότι δεν είναι αναγκαία.

Το Συμβούλιο τροποποίησε το άρθρο 15 παράγραφος 1 που προτάθηκε, όσον αφορά τις αποφάσεις σύμφωνα με την οδηγία 96/61/EΚ για τις οποίες προβλέπεται η συμμετοχή του κοινού. Ενώ στην πρόταση της Επιτροπής προβλεπόταν η συμμετοχή του κοινού στη διαδικασία λήψης απόφασης σχετικά με την έκδοση ή αναπροσαρμογή μιας άδειας ή των όρων της, το Συμβούλιο περιόρισε το πεδίο εφαρμογής. Σύμφωνα με το κείμενο της Κοινής Θέσης, το ενδιαφερόμενο κοινό συμμετέχει στη διαδικασία έκδοσης άδειας για νέες εγκαταστάσεις, για οιαδήποτε ουσιαστική μεταβολή στη λειτουργία εγκατάστασης και "αναπροσαρμογή των όρων άδειας ή λειτουργίας εγκατάστασης σύμφωνα με το άρθρο 13, εάν η περιβαλλοντική επίπτωση είναι τόσο σοβαρή ώστε οι υφιστάμενες οριακές τιμές εκπομπών της άδειας πρέπει να μεταβληθούν σημαντικά". Η Επιτροπή δεν συμφώνησε επ'αυτού του περιορισμού σχετικά με τις αναπροσαρμογές αδειών, που θεωρεί ότι δεν ευθυγραμμίζεται προς την Σύμβαση του Aarhus. Σύμφωνα με το άρθρο 6 παράγραφος 10 της Σύμβασης, οι διατάξεις σχετικά με τη συμμετοχή του κοινού πρέπει να εφαρμόζονται σε αναπροσαρμογές αδειών "mutatis mutandis, και κατά περίπτωση. Η Επιτροπή θεωρεί ότι, κατ'αρχήν οι αναπροσαρμογές αδειών πρέπει να συμπεριληφθούν. Ενώ η έκφραση "κατά περίπτωση" ενδεχομένως να ερμηνευθεί ότι ιδίως σε "αμιγώς τυπικές" αναπροσαρμογές δεν θα απαιτείται συμμετοχή του κοινού, δεν μπορεί να αιτιολογήσει την εξαίρεση σημαντικών κατηγοριών αναπροσαρμογής αδειών. Συγκεκριμένα, σύμφωνα με την Κοινή Θέση, τόσο για την έκδοση αδειών όσο και για την αναπροσαρμογή αδειών για υπάρχουσες εγκαταστάσεις θα απαιτείτο η συμμετοχή του κοινού μόνον υπό τις προϋποθέσεις που καθορίζονται, οι οποίες παρέχουν ευρύ περιθώριο ερμηνείας. Επιπλέον, για αναπροσαρμογές για λόγους ασφάλειας λειτουργίας, αλλαγές των βέλτιστων διαθέσιμων τεχνολογιών και της νομοθεσίας δεν θα χρειάζεται η συμμετοχή του κοινού σύμφωνα με την Κοινή Θέση. Η Επιτροπή προέβη σε δήλωση στα πρακτικά του Συμβουλίου ότι δεν είναι σε θέση να υποστηρίξει την διατύπωση της Κοινής Θέσης όσον αφορά το άρθρο 4 σημείο 3 στοιχείο α) τρίτη περίπτωση (βλ. παράρτημα).

Όσον αφορά την τροποποίηση του άρθρου 17 παράγραφος 1, με την Κοινή Θέση προστίθεται χωρίς τροποποίηση, η δεύτερη περίοδος στο τέλος της παραγράφου, πράγμα που βελτιώνει τη σαφήνεια.

Άρθρο 5 (Εφαρμογή)

Η διατύπωση προσαρμόστηκε για να ανταποκρίνεται στη συνήθη διατύπωση και η ημερομηνία θέσης σε ισχύ τροποποιήθηκε, από καθορισμένη ημερομηνία σε "2 έτη μετά την έναρξη ισχύος της οδηγίας". Τούτο ανταποκρίνεται στο χρονοδιάγραμμα που προέβλεπε η πρόταση της Επιτροπής.

Άρθρο 6 (Έναρξη ισχύος)

Η διατύπωση προσαρμόστηκε ώστε να προβλέπεται η έναρξη ισχύος της οδηγίας την ημερομηνία της δημοσίευσής της και όχι είκοσι ημέρες μετά τη δημοσίευσή της.

Παράρτημα I

Από το στοιχείο στ) το Συμβούλιο διέγραψε την παραπομπή στην οδηγία 1999/30/EΚ του Συμβουλίου, την πρώτη οδηγία που απορρέει από την οδηγία 96/62/EΚ του Συμβουλίου για την εκτίμηση και την διαχείριση της ποιότητας του αέρα του περιβάλλοντος (Οδηγία πλαίσιο για την ποιότητα του αέρα). Η Επιτροπή συμφώνησε με αυτή την αλλαγή, δεδομένου ότι η βασική υποχρέωση εκπόνησης σχεδίων ή προγραμμάτων για την ποιότητα του αέρα, καθορίζεται στην οδηγία πλαίσιο για την ποιότητα του αέρα και θα αφορά όλες τις οδηγίες που θα απορρέουν από την οδηγία πλαίσιο.

Το Συμβούλιο διέγραψε το στοιχείο ζ), σύμφωνα με το οποίο για τα σχέδια και τα προγράμματα που υπόκεινται στη συμμετοχή του κοινού είχαν προβλεφθεί να συμπεριλαμβάνονται σχέδια διευθέτησης του χώρου υγειονομικής ταφής τα οποία να παρέχει ο φορέας εκμετάλλευσης του χώρου. Το Συμβούλιο θεώρησε ότι αυτά τα σχέδια δεν εμπίπτουν στην συμμετοχή του κοινού, επειδή στην οδηγία 1999/31/EΚ περί υγειονομικής ταφής των αποβλήτων καθορίζονται τις απαιτήσεις που πρέπει να πληρούνται και τις διαδικασίες που να τηρούνται. Η ενδεχόμενη δημιουργία και χωροθέτηση νέων χώρων υγειονομικής ταφής θα υπόκειται σε σχέδιο διαχείρισης αποβλήτων σύμφωνα με την οδηγία 75/442/EΟΚ, όπου προβλέπεται συμμετοχή του κοινού.

4- ΣΥΜΠΕΡΑΣΜΑ

Η Επιτροπή θεωρεί ότι η Κοινή Θέση δεν τροποποιεί τους στόχους και την βασική προσέγγιση της πρότασής της και ότι στην ουσία διευκρινίζει ορισμένες πτυχές της. Ωστόσο, υπάρχουν ορισμένα θέματα που η πρόταση αποδυναμώθηκε, ιδίως όσον αφορά το εύρος της συμμετοχής του κοινού υπό την οδηγία IPPC. Η Επιτροπή εκφράζει επίσης την ανησυχία ότι δεν θα πρέπει να είναι στενή η ερμηνεία των διατάξεων σχετικά με την πρόσβαση στην δικαιοσύνη. Η Επιτροπή είναι σε θέση να υποστηρίξει εν γένει την Κοινή Θέση, εκτός του θέματος του περιορισμού της συμμετοχής του κοινού στην αναπροσαρμογή των αδειών σύμφωνα με την οδηγία 96/61/EΚ του Συμβουλίου.

5. ΔΗΛΩΣΕΙΣ

Η δήλωση της Επιτροπής καθώς και η κοινή δήλωση Συμβουλίου και Επιτροπής παρατίθενται ως παράρτημα της παρούσας ανακοίνωσης.

Παράρτημα

Αφορά: Άρθρο 4

«Η Επιτροπή δηλώνει ότι δεν είναι σε θέση να υποστηρίξει τη διατύπωση του κειμένου του Συμβουλίου όσον αφορά το άρθρο 4, σημείο 3, στοιχείο α), τρίτη περίπτωση σχετικά με τη συμμετοχή του κοινού όσον αφορά την ενημέρωση αδειών δυνάμει της οδηγίας 96/61/ΕΚ του Συμβουλίου.

Η Επιτροπή κρίνει ότι η διατύπωση αυτή είναι νομικά ασαφής, καθότι αναφέρεται κατ' αρχάς στα κριτήρια του άρθρου 13 της οδηγίας IPPC, που εν συνεχεία περιορίζει αυστηρά με συμπληρωματικούς όρους στο δεύτερο τμήμα. Κρίνει επίσης ότι η διατύπωση αυτή δεν είναι σύμφωνη με το άρθρο 6, παράγραφος 10, της Σύμβασης του Aarhus, σύμφωνα με το οποίο, κατ' αρχήν, η ενημέρωση αδειών θα υπόκειται στη συμμετοχή του κοινού. Η Επιτροπή δεν θεωρεί ότι η έκφραση «όπου είναι σκόπιμο», στο άρθρο αυτό, επιτρέπει να γίνουν τόσο εκτεταμένοι περιορισμοί όπως αυτοί τους οποίους επιβάλλει το κείμενο του Συμβουλίου.

Κατόπιν τούτου, η Επιτροπή επιφυλάσσεται να επανεξετάσει το θέμα αυτό, κατά τη δεύτερη ανάγνωση της πρότασης.»

Αφορά: Εφαρμογή της σύμβασης του Aarhus από την Κοινότητα

«Tο Συμβούλιο τονίζει ότι τα κράτη μέλη και η Κοινότητα θα πρέπει να είναι σε θέση να εφαρμόσουν το δεύτερο πυλώνα της σύμβασης του Aarhus για την πρόσβαση σε πληροφορίες, τη συμμετοχή του κοινού στη λήψη αποφάσεων και την πρόσβαση στη δικαιοσύνη σε θέματα περιβάλλοντος, κατά προτίμηση πριν από τα μέσα του 2003.

Ιδίως πρέπει, ωστόσο, να εξασφαλιστεί ότι τα κοινοτικά θεσμικά όργανα εφαρμόζουν τις σχετικές διατάξεις της σύμβασης. Το Συμβούλιο, επομένως, καλεί την Επιτροπή να υποβάλει το συντομότερο δυνατό κατάλληλη πρόταση με τα απαιτούμενα μέτρα για την εφαρμογή του δεύτερου πυλώνα της σύμβασης από τα κοινοτικά θεσμικά όργανα.

Η Επιτροπή δηλώνει ότι, επί του παρόντος, εκπονεί τις δυνατές επιλογές για την ευθυγράμμιση των διατάξεων που εφαρμόζονται από τα κοινοτικά θεσμικά όργανα με τις αρχές των τριών πυλώνων της Σύμβασης. Όσον αφορά την πρόσβαση στην περιβαλλοντική πληροφόρηση, ο κανονισμός (ΕΚ) αριθ. 1049/2001 σχετικά με την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής, καλύπτει ήδη τις περισσότερες πτυχές. Θα πρέπει να συμπληρωθεί επίσης σε ότι αφορά το δεύτερο και τον τρίτο πυλώνα.»